Saadpryse vir nuwe seisoen warm uit die oond - SA Grain
Home NEWS Saadpryse vir nuwe seisoen warm uit die oond
Afhangende van die plantestand, maak saad as produksie-inset tussen 10% en 17% van 'n mielieprodusent se lopende produksiekosterekening uit. Gegewe uitstekende navorsing in genetika en tegnologie, bly saad een van die belang­rikste insette om opbrengste en produktiwiteit in die graanbedryf te verhoog.
Dit is daarom van kritieke belang dat produsente die regte kultivars kies, met inagneming van prys, opbrengspotensiaal en risikoverspreiding. Produksiewins­gewendheid teenoor die hoogste opbrengs moet teen mekaar opgeweeg word.
Deurlopende insetprysmonitering is een van die belangrike take wat Graan SA namens sy lede verrig. Die monitering van saadpryse – nie net jaarliks nie, maar oor tyd – is een van hierdie funksies. Graan SA poog om saadpryse so deursigtig moontlik te maak en kompetisie in die saadbedryf te bevorder om te verseker dat sy lede kompeterende pryse betaal.
Naas kunsmis is saad 'n somergraanprodusent se grootste insetkoste. Al is dit dus nie die grootste nie, is saadpryse beslis die koste waarmee graanprodusente die meeste worstel.
Kultivars verskil van mekaar ten opsigte van een of meer van 'n verskei­denheid eienskappe en elkeen het 'n unieke aanpasbaarheid en opbrengspotensiaal. Volgens die Landbounavorsingsraad se Instituut vir Graangewasse (LNR-IGG) stel hierdie kultivarverskeidenheid alternatiewe beskikbaar wat goed benut kan word. Die volgende is belangrike riglyne wat by kultivarbeplanning oorweeg moet word:
Kultivars moet aanpas by 'n spesifieke opbrengspotensiaal, maar moet in staat wees om aan te pas by hoër en laer potensiaaltoestande.
Mieliesaadpryse het vir die 2021/2022-produksieseisoen gemiddeld met 3,3% gestyg. Op 'n gemiddelde basis het sonneblomsaadpryse met 3,7% gestyg; graansorghumsaadpryse met 3,6% en sojaboonsaadpryse met 2,6%. 'n Goeie barometer om prysstygings teen te meet, is die produsenteprysindeks (PPI). Vir 2021 tot dusver was die gemiddelde PPI-styging 4,2%. Op 'n gemiddelde basis het saadpryse dus in lyn met produksiekoste-inflasie gestyg.
Sien Tabel 1 tot Tabel 4 vir prysvergelykings in rand tussen verskillende maatskappye. Let wel dat pryse kan verskil afhangende van pitgrootte en saadbehandeling.
Wanneer GM-kultivars (Bt- of RR- of dubbelgeenkultivars) aangekoop word, maak seker dat die tegnologiefooi by die prys ingesluit is en dat konvensionele mielies vir die toevlugsarea bykomend aangekoop word. Almal wat die saad hanteer, moet ook GM-eienskappe op saadsakke kan uitken en dit van konvensionele kultivars kan onderskei.
Beding vir korting waar moontlik. Verskeie maatskappye het korting­s­trukture vir volume-aankope, bevestiging van bestelling, vroeë lewering en vroeë betaling.
Met die aankoop van Bt-saad word 'n tegnologie-ooreenkoms onderteken, waarin 'n produsent onderneem dat die saad volgens voorgeskrewe riglyne aangeplant sal word. Een van die belangrikste riglyne sluit die plant van 'n toevlugsarea in. Daar is twee opsies wat gevolg kan word: 'n 5%-aanplanting van nie-Bt-saad waar stronkboorders nie chemies beheer mag word nie óf 'n 20%-aanplanting van nie-Bt-saad waar die chemiese beheer van stronkboorders wel toegepas mag word.